Venjarin, sum í meðal hevur avrikað best av øllum, verður eisini høvuðsvenjari hjá B36 í 2021 Jákup tekur eitt ár afturat Venjarin, sum í meðal hevur avrikað best av øllum, verður eisini høvuðsvenjari hjá B36 í 2021 Kanska mest týdningarmikli brikkurin av øllum í putlispælinum, sum støðugt verður lagt fyri komandi tíðina, er nú komin upp á pláss. Jákup á Borg hevur nevnliga sett sítt navn á sáttmála, sum knýtur hann og B36 at hvørjum øðrum til árslok 2021. Heldur órógvaða kappingin í ár hevur havt við sær, at tað hevur tikið sína tíð, áðrenn tað veruliga er komið gongd á ymsu samráðingarnar, og her var kanska týdningarmesti spurningurin, hvør skuldi standa sum høvuðsvenjari næsta ár. -Vit umrøddu málið saman við Jákupi. Í samráð við venjaran sjálvan tosaðu vit fyrst við umboð fyri hópin, og her vóru greiðu boðini, at teir høvdu ilt við at peika á nakran annan venjara her á landi, sum á sama hátt kundi leiða hópin móti komandi málum. -Tí var tað sjálvsagt, at vit fóru í samráðingar við Jákup, og tað er gleðiligt, at vit nú eru komin á mál við hesum, sigur Magni V. Mouritsen, formaður í B36. Fleiri hildu tað kanska vera váðið, tá vit í 2017 fluttu Jákup beinleiðis í høvuðsvenjarasessin, eftir at hann í mong ár hevði verið lyklaspælari hjá okkum, men úrslitini tala fyri, at hetta var ein røtt avgerð. Tey trý árini, sum hann higartil hevur fullført sum venjari, hevur Jákup á hvørjum áriverið við til at vinna heiðursmerki í bestu deildini, og tvær steypafinalur er tað eisini blivið til, harav minniliga finalan í 2018 sjálvandi varð vunnin. 2018 var eisini árið, har vit tvær ferðir vunnu okkum víðari í europiskum høpi, og køldu hagtølini staðfesta eisini, at Jákup skal roknast millum fremstu venjararnar her á landi. Higartil hevur hann staðið á odda fyri besta mansliðnum í 97 dystir, og hava hesir givið eina úrtøku upp á 201 stig. Tað gevur eitt meðal upp á nærum 2,1 stig fyri hvønn dyst yvir eitt fýra-ára tíðarskeið, og tað eru tøl, sum eingin annar venjari her á landi kann vísa á.